एफडीआई से किसानों को होगा फायदा : राहुल  
राहुल गांधी ने विपक्षी दलों को किसान विरोधी करार देते हुए एक बार फिर खुदरा क्षेत्र में एफडीआई को किसानों के लिए हितकर बताया।
उत्तर प्रदेश में अपने जनसम्पर्क अभियान के आखिरी दिन शनिवार को कांग्रेस महासचिव राहुल गांधी ने विपक्षी दलों को किसान विरोधी करार देते हुए एक बार फिर खुदरा क्षेत्र में प्रत्यक्ष विदेशी निवेश (एफडीआई) को किसानों के लिए हितकर बताया।  अकबरपुर में शाम को पिछड़ा वर्ग महारैली को सम्बोधित करते हुए राहुल ने आलू किसानों की बदहाली का मुद्दा उठाया और कहा, "अगर देश में एफडीआई आ जाए तो किसान अपना आलू सीधे बेच पाएंगे... उन्हें अच्छा मूल्य मिलेगा और उनकी फसल बर्बाद होने से बच जाएगी। उत्तर प्रदेश में आलू की बम्पर पैदावार के बावजूद किसानों को उसका मूल्य नहीं मिल पा रहा है।"  कांग्रेस महासचिव ने कहा, "हमने कहा कि खुदरा क्षेत्र में एफडीआई लाओ, जिससे किसान अपना माल सीधे फैक्टरियों को बेचें, जिससे उनको अच्छा दाम मिले। पर विपक्ष ने इसे संसद में दबा दिया क्योंकि वह किसान विरोधी है। उन्होंने दोहराया कि हम देश के किसानों के हित में एफडीआई विधेयक लाकर रहेंगे।"  रूहेलखंड क्षेत्र के भीमनगर जिले से 13 दिसंबर को शुरू हुआ राहुल का उत्तर प्रदेश में दूसरा पांच दिवसीय जनसम्पर्क अभियान शनिवार को अकबरपुर में पिछड़ा वर्ग महारैली के साथ समाप्त हो गया।  मायावती सरकार पर विकास के लिए केंद्र सरकार द्वारा भेजे धन में लूट का आरोप लगाते हुए राहुल ने कहा, "लखनऊ में मायावती ने एक हाथी रखा है जो घासफूस के बजाय आपका पैसा खाता है। केंद्र द्वारा प्रदेश की बेहतरी के लिए भेजे गए हजारों करोड़ रुपये गरीब लोगों पर खर्च होने के बजाय बसपा सरकार के मंत्रियों की जेब में चले गए। जब गरीबों का पैसा उन तक पहुंचता है तो यह देखकर मुझ्झे बहुत गुस्सा आता है।" उन्होंने कहा कि मायावती के राज में दलितों और पिछड़ों को कुछ नहीं मिला। आप लोगों को दो वक्त की रोटी के लिए दिल्ली, हरियाणा और महाराष्ट्र जाना पड़ता है।  समाजवादी पार्टी (सपा) मुखिया पर प्रहार करते हुए राहुल ने कहा, "मुलायम जनता से वोट लेने के बाद धोखा देने में माहिर हैं... उन्होंने जनता को केवल छलने का काम किया है। राजनीतिक फायदे के लिए कल्याण सिंह का हाथ थामने में देर नहीं लगाई।' उन्होंने कहा, "सपा प्रमुख अंग्रेजी व कम्प्यूटर का विरोध करते हैं लेकिन अपने बेटे अखिलेश को अंग्रेजी सिखाई... वह नहीं चाहते हैं कि गरीबों के बच्चे अंग्रेजी और कम्प्यूटर जानें। आज पूरी दुनिया इन्हीं दोनों चीजों के पीछे भाग रही है।"  भारतीय जनता पार्टी (भाजपा) पर निशाना साधते हुए कांग्रेस महासचिव ने कहा कि भाजपा ने भगवान को बेचा लेकिन आपको कुछ नहीं मिला।